CELEX: 62020TN0623
Language: mt
Date: 2020-10-09 00:00:00
Title: Kawża T-623/20: Rikors ippreżentat fid-9 ta’ Ottubru 2020 – Sun West et vs Il-Kummissjoni

30.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 414/45
            
         
      Rikors ippreżentat fid-9 ta’ Ottubru 2020 – Sun West et vs Il-Kummissjoni
      (Kawża T-623/20)
      (2020/C 414/67)
      Lingwa tal-kawża: il-Franċiż
      
         Partijiet
      
      
         Rikorrenti: Sun West (Saint-Allouestre, Franza) JB Solar (Saint-Allouestre), Azimut56 (Saint-Allouestre) (rappreżentant: S. Manna, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni SA.40349 (2020/MI2) B2/AD/MKL/D*2020/091023 tat-28 ta’ Lulju 2020, li ċaħdet l-ilment tagħhom tat-2 ta’ Marzu 2020 dwar l-għajnuna mill-Istat imħallsa lill-produtturi fotovoltajċi mill-Istat Franċiż taħt l-ordnijiet tariffarji tal-10 ta’ Lulju 2006, tat-12 ta’ Jannar u tal-31 ta’ Awwissu 2010, peress li:
                  
                              —
                           
                           
                              ir-rikorrenti għandhom jiġu kklassifikati bħala “partijiet interessati” fis-sens tal-Artikolu 1(h) tar-Regolament UE 2015/1589, u li minħabba f’hekk, skont l-Artikolu 24(2) tar-Regolament UE 2015/1589 huma jistgħu jressqu lment quddiem il-Kummissjoni sabiex jiddenunzjaw għajnuna illegali;
                           
                        
                              —
                           
                           
                              il-Kummissjoni hija marbuta tiftaħ fażi ta’ eżami preliminari mingħajr dewmien għal kull ilment rigward għajnuna illegali skont l-Artikolu 12(1) tar-Regolament UE 2015/1589;
                           
                        
                              —
                           
                           
                              il-Kummissjoni hija marbuta li tiżgura li d-dispożizzjonijiet tat-TFUE fil-qasam tal-għajnuna mill-Istat jiġu applikati u ma tistax tonqos milli tagħmel dan;
                           
                        
                              —
                           
                           
                              ir-rikorrenti użaw il-formola standard tal-Artikolu 33 tar-Regolament UE 2015/1589.
                           
                        
            
         Motivi u argumenti prinċipali
      
      Insostenn tar-rikors tagħhom, ir-rikorrent jinvokaw ħames motivi.
      
                  1.
               
               
                  L-ewwel motiv, ibbażat fuq ksur tal-Artikolu 1(h) tar-Regolament tal-Kunsill (UE) 2015/1589 tat-13 ta’ Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9, iktar ’il quddiem ir-“Regolament 2015/1589”). Ir-rikorrenti jsostnu, f’dan ir-rigward, li huma għandhom il-kwalità ta’ “partijiet interessati”.
               
            
                  2.
               
               
                  It-tieni motiv, ibbażat fuq ksur tal-Artikolu 24(2) tar-Regolament 2015/1589. Ir-rikorrenti jqisu li, inkwantu lment li ġej minn “parti interessata”, dan jaqa’ fil-kamp ta’ applikazzjoni tal-artikolu msemmi hawn fuq.
               
            
                  3.
               
               
                  It-tielet motiv, ibbażat fuq ksur tal-Artikolu 12(1) tar-Regolament 2015/1589, minħabba li l-Kummissjoni kellha l-obbligu, taħt din id-dispożizzjoni, li tiftaħ fażi ta’ eżami preliminari mingħajr dewmien għal kull ilment rigward għajnuna illegali.
               
            
                  4.
               
               
                  Ir-raba’ motiv, ibbażat fuq ksur tal-Artikoli 107, 108 u 109 TFUE u tar-Regolament 2015/1589. Ir-rikorrenti jqisu li l-Kummissjoni għandha l-obbligu li tiżgura li d-dispożizzjonijiet tat-Trattat dwar il-Funzjonament tal-Unjoni Ewropea fil-qasam tal-għajnuna mill-Istat jiġu applikati u ma tistax tonqos milli tagħmel dan fl-eżami ta’ lment li jiddenunzja għajnuna illegali.
               
            
                  5.
               
               
                  Il-ħames motiv, ibbażat fuq ksur tal-Artikolu 33 tar-Regolament 2015/1589. Ir-rikorrenti jaffermaw, f’dan ir-rigward, li huma użaw il-formola standard tal-Artikolu 33 tar-Regolament 2015/1589.